ΓΡΑΠΤΗ ΕΡΩΤΗΣΗ P-0292/98 υποβολή: Maartje van Putten (PSE) προς την Επιτροπή (5 Φεβρουαρίου 1998)

Θέμα: Εμπορική συμφωνία ΕΕ-Μεξικού και η παραβίαση των ανθρωπίνων δικαιωμάτων στο Μεξικό

Με αφορμή την εμπορική συμφωνία μεταξύ ΕΕ και Μεξικού (Δεκέμβριος 1997) και τον καταιγισμό ειδήσεων για πολυάριθμες παραβιάσεις των ανθρωπίνων δικαιωμάτων στο Μεξικό, μπορεί η Επιτροπή να απαντήσει στις ακόλουθες ερωτήσεις:

1. Ποιά δικαιώματα μπορεί το Μεξικό να αντλήσει από την εμπορική συμφωνία και ποιά δικαιώματα, αντιστοίχως η ΕΕ;

2. Πριν από τη σύναψη της εμπορικής συμφωνίας με το Μεξικό, διερεύνησε η Επιτροπή την κατάσταση των ανθρωπίνων δικαιωμάτων σ' αυτή τη χώρα και, εάν ναι, ποιά είναι τα σχετικά συμπεράσματα;

3. Περιλαμβάνει η εμπορική συμφωνία ειδικές προϋποθέσεις, σε ό,τι αφορά τα ανθρώπινα δικαιώματα στο Μεξικό; Εάν ναι, ποιές είναι αυτές οι προϋποθέσεις;

4. Ποιά είναι η θέση της Επιτροπής έναντι της εμπορικής συμφωνίας, λαμβάνοντας υπόψη τις πρόσφατες δολοφονίες των ινδιάνων Τσιάπας, στις οποίες είναι σίγουρα αναμεμιγμένη η μεξικανική κυβέρνηση;

Απάντηση του κ. Μarin εξ ονόματος της Επιτροπής (20 Φεβρουαρίου 1998)

1. Οι νέες συμφωνίες μεταξύ της Κοινότητας και του Μεξικού, που υπογράφηκαν στις 8 Δεκεμβρίου 1997, δημιουργούν ένα νομικό πλαίσιο που επιτρέπει τη θεσμοποίηση του πολιτικού διαλόγου καθώς και την εμβάθυνση και τη διεύρυνση της υφιστάμενης συνεργασίας μεταξύ των μερών. Οι συμφωνίες αυτές ορίζουν επίσης το στόχο μιας προτιμησιακής, προοδευτικής και αμοιβαίας ελευθέρωσης των συναλλαγών, σε συμφωνία με τους κανόνες του Παγκόσμιου Οργανισμού Εμπορίου (ΠΟΕ). Με αυτές ιδρύεται ένα κοινό συμβούλιο, που θα επιφορτισθεί να αποφασίσει, μεταγενέστερα, τα αναγκαία μέτρα για την υλοποίηση αυτής της εμπορικής ελευθέρωσης.

2. Η κατάσταση των δικαιωμάτων του ανθρώπου στο Μεξικό αποτέλεσε το αντικείμενο πάγιας προσοχής εκ μέρους της Επιτροπής. Η Επιτροπή ήταν σε θέση να διαπιστώσει κατ'αυτόν τον τρόπο ότι η μεξικανική διοίκηση, σε ομοσπονδιακό επίπεδο, καταβάλλει προσπάθειες για τη βελτίωση της γενικότερης καταστάσεως των δικαιωμάτων του ανθρώπου, καθώς και για την επίτευξη προόδου προς την κατεύθυνση του πολιτικού ανοίγματος. Η Επιτροπή, όπως και η διεθνής κοινότητα, είχε εξάλλου κατ'αυτήν την έννοια υποδεχθεί ιδιαίτερα ευνοϊκά, την καλή διεξαγωγή των εκλογών του Ιουλίου 1997 στο Μεξικό.

3. Όπως για κάθε συμφωνία που υπογράφεται μεταξύ της Κοινότητας και μιας τρίτης χώρας, οι νέες συμφωνίες που υπογράφηκαν με το Μεξικό θεμελιώνονται στο σεβασμό των δημοκρατικών αρχών και των δικαιωμάτων του ανθρώπου, που διαπνέουν τις πολιτικές και συνιστούν ουσιώδες στοιχείο των σχέσεων μεταξύ των μερών. Σε περίπτωση αθετήσεως των δεσμεύσεων που αναλήφθηκαν, θα μπορούν να ληφθούν τα κατάλληλα μέτρα, τα οποία θα φθάνουν μέχρι και στην αναστολή των συμφωνιών. Προβλέπεται επίσης μια συνεργασία με σκοπό την προώθηση των δικαιωμάτων του ανθρώπου και της δημοκρατίας.

4. Από την αρχή των συγκρούσεων στην περιοχή Chiapas, η Επιτροπή υποστήριξε πάντοτε μια ειρηνική επίλυση του ζητήματος μετά από διαπραγματεύσεις, έτσι ώστε να μπορούν να ληφθούν υπόψη με τον καλύτερο τρόπο οι προβληματισμοί των ιθαγενών πληθυσμών του Μεξικού. Η Επιτροπή έλαβε υπό σημείωση τα μέτρα που έχουν ληφθεί από τον πρόεδρο Zedillo με σκοπό να επισημανθούν και να τιμωρηθούν όλοι οι υπεύθυνοι της τραγωδίας του Actιal στην περιοχή Chiapas. Θα συνεχίσει να παρακολουθεί τις ενέργειες της μεξικανικής κυβέρνησης προς την κατεύθυνση μιας πάγιας και μετά από διαπραγματεύσεις επίλυσης του προβλήματος αυτού.

Η Επιτροπή θεωρεί ότι, εφόσον αρχίσουν σύντομα να ισχύουν οι συμφωνίες μεταξύ της Κοινότητας και του Μεξικού, αυτό θα είναι σημαντικό, στο μέτρο που οι συμφωνίες αυτές, οι οποίες περιλαμβάνουν ρήτρες για το σεβασμό των δικαιωμάτων του ανθρώπου, δημιουργούν ένα νομικό πλαίσιο το οποίο θα επιτρέψει στην Κοινότητα έναν αποτελεσματικότερο διάλογο επί του ζητήματος αυτού με το Μεξικό.